ΓΡΑΠΤΗ ΕΡΩΤΗΣΗ P-3206/98

υποβολή: Nuala Ahern (V) προς την Επιτροπή

(16 Οκτωβρίου 1998)

Θέμα: Διασύνδεση των ηλεκτρικών δικτύων Σκωτίας - Βόρειας Ιρλανδίας

Γνωρίζω ότι η ΓΔ XVI συντάσσει έκθεση για την επόμενη συνεδρίαση της επιτροπής παρακολούθησης του DOCUP, η οποία θα πραγματοποιηθεί στο Μπέλφαστ, στα τέλη Νοεμβρίου. Προτίθεται η Επιτροπή να διασφαλίσει ότι η επιτροπή παρακολούθησης του DOCUP για τη διασύνδεση των ηλεκτρικών δικτύων Σκωτίας - Βόρειας Ιρλανδίας θα αναβάλει τη λήψη οποιασδήποτε απόφασης σχετικά με τη διασύνδεση αυτή, έως ότου δημοσιευθεί η έκθεση του ρυθμιστικού φορέα της Βόρειας Ιρλανδίας OFREG; Προτίθεται επίσης η Επιτροπή να διασφαλίσει ότι δεν θα χορηγηθούν πιστώσεις του ΕΤΠΑ έως ότου όλα τα μέρη μείνουν ικανοποιημένα με την πλέον πρόσφατη οικονομική ανάλυση σχετικά με τη διασύνδεση;

Απάντηση της κας Wulf-Mathies εξ ονόματος της Επιτροπής

(11 Νοεμβρίου 1998)

Το σχέδιο διασύνδεσης του δικτύου ηλεκτρικής ενέργειας αποτελεί μέρος του ενιαίου εγγράφου προγραμματισμού (ΕΕΠ) για τη Βόρεια Ιρλανδία (1994-1999) που συμφωνήθηκε μεταξύ της Επιτροπής και των αρχών της Βόρειας Ιρλανδίας. Το κίνητρο για την ένταξη του έργου διασύνδεσης ήταν κατά κύριο λόγο στρατηγικό, παρά οικονομικό. Έχει τη θέση 3 μεταξύ των προτεραιοτήτων του ΕΕΠ: "μείωση των επιπτώσεων της περιφερειακότητας", και έχει σχεδιαστεί για να βελτιώσει την ασφάλεια της παροχής ηλεκτρικής ενέργειας στη Βόρεια Ιρλανδία, να συμβάλει στη διαφοροποίηση των ενεργειακών πόρων της Βόρειας Ιρλανδίας, να θέσει τέλος στην απομόνωση του συστήματος ηλεκτρικής ενέργειας της Βόρειας Ιρλανδίας και να υπερπηδήσει τις επιπτώσεις της περιφερειακότητας στην παροχή ενέργειας στη Βόρεια Ιρλανδία.

Το έργο αυτό έχει αναγνωριστεί από το Κοινοβούλιο και από το Συμβούλιο ως έργο κοινού ενδιαφέροντος στα πλαίσια των διευρωπαϊκών ενεργειακών δικτύων, που έχουν ως στόχο την ενίσχυση της οικονομικής και κοινωνικής συνοχής και την αύξηση της αξιοπιστίας και ασφαλείας του εφοδιασμού της Κοινότητας σε ενέργεια, με την απόφαση αριθ. 1254/96/ΕΚ του Κοινοβουλίου και του Συμβουλίου της 5ης Ιουνίου 1996(1).

Όσον αφορά τη συμβολή του Γενικού Διευθυντή της παροχής ηλεκτρικής ενέργειας για τη Βόρεια Ιρλανδία (ρυθμιστικός φορέας), δύναται να σημειωθεί ότι τα αποτελέσματα της αρχικής οικονομικής εκτίμησης δημοσιεύθηκαν τον Ιούνιο του 1995 και κατέληξαν στο συμπέρασμα ότι η Northern Ireland Electricity (επιχείρηση ηλεκτρισμού της Βόρειας Ιρλανδίας), προβαίνοντας στην ολοκλήρωση του έργου, δεν θα παραβίαζε τις οικονομικές της υποχρέωση αγοράς. Ο ρυθμιστής ξεκίνησε τις εργασίες του για τη δεύτερη οικονομική εκτίμηση του έργου διασύνδεσης τον Ιανουάριο 1998, ώστε να ελεγχθεί εάν το συμπέρασμα αυτό εξακολουθεί να ισχύει. Ο ρυθμιστικός φορέας είναι ανεξάρτητος και εναπόκειται σε αυτόν το πότε και πως θα δημοσιοποιήσει τα συμπεράσματά του.

Η τελική απόφαση για το εάν το έργο διασύνδεσης θα συνεχιστεί δεν συνδέεται μόνο με την Επιτροπή. Η απόφαση θα ληφθεί στα πλαίσια εταιρικής σχέσης με τις αρχές της Βόρειας Ιρλανδίας, στα πλαίσια της επιτροπής παρακολούθησης του ΕΕΠ. Η επιτροπή παρακολούθησης θα διασφαλίσει την τήρηση όλων των σχετικών διαδικασιών (π.χ. χορήγηση αδείας προγραμματισμού τόσο στη Σκωτία όσο και στη Βόρεια Ιρλανδία) και ότι έχουν ληφθεί υπόψη όλοι οι σχετικοί παράγοντες, μεταξύ των οποίων οι απόψεις του ρυθμιστικού φορέα είναι από τις πιο σημαντικές. Εντούτοις, όπως αναφέρθηκε ανωτέρω, το έργο αυτό δεν μπορεί να κριθεί αποκλειστικά με οικονομικούς όρους. Ενώ βεβαίως αναμένεται να παράσχει οικονομικά οφέλη στους καταναλωτές της Βόρειας Ιρλανδίας, στην εξίσωση υπεισέρχονται και άλλοι παράγοντες.

(1) ΕΕ L 161 της 29.6.1996.